Bétera obri les inscripcions del segon Congrés de Flauta en què participen grans solistes internacionals
19 de setembre de 2024

Aquest Congrés tindrà lloc a Bétera els dies 9 i 10 de novembre i comptarà amb la participació de solistes internacionals de la talla de Kersten McCall i Vicens Prats.

setmana s'han obert les inscripcions en el segon Congrés Internacional de Flauta que se celebrarà els pròxims 9 i 10 de novembre a la Casa de la Cultura i les instal•lacions municipals on desenvolupa la seua activitat el Centre Artístic Musical de Bétera.

“Sens dubte, aquest Congrés apuntala el posicionament de Bétera com un municipi implicat amb la música, atraient a futurs flautistes i, sobretot, a professionals de la flauta de gran prestigi internacional” ha reivindicat l'Alcaldessa de Bétera, Elia Verdevio.

Per part seua, el regidor de Cultura, Manuel Chover, ha manifestat la voluntat de l'Ajuntament de “continuar treballant per a posar en valor la música, que tant d'arrelament té a Bétera, i convertir aquest Congrés en referent nacional i internacional”, atés que en aquesta trobada participaran els grans solistes internacionals Kersten McCall i Vicens Prats, solistes de l'orquestra del Concertgebouw d'Amsterdam i de l'Orquestra de Paris, respectivament. A més Vicens Prats és un famós pedagog i professor de Esmuc (Barcelona) i de Ecole Normale (Paris). Kersten és professor en el Conservatori d'Amsterdam.

“Amb la celebració d'aquest Congrés Internacional de Flauta, Bétera es reafirma com a municipi que dona suport a la formació musical i el descobriment de nous talents”, afig Manuel Chover. Així, durant els dos intensos dies del congrés, hi haurà màster classes, conferències, tallers, concerts, classes organitzades per als flautistes més xicotets i una exposició de les marques més importants de flauta.

Gran claustre de professors

El quadre de professors del Congrés es completa amb sis flautistes de gran trajectòria en què hi ha dos flautistes de Bétera que són Samuel Muñoz, professor de tècnica Resonanz i Eduard Sánchez, solista internacional i professor al conservatori de Barcelona. La resta són Juan Carlos Chornet, solista de l'orquestra de Granada i professor a ESMAR, Salvador Martínez Tos, solista de l'orquestra de València i professor a l'escola Reina Sofia, Oscar de Manuel, solista internacional i pedagog reconegut en el món del flamenc, María de Carmen Fuentes especialista en flautes històriques i interpretació amb instruments originals i Marta Santamaria especialista de Piccolo i solista de l'orquestra nacional d'Espanya.

Inscripcions obertes

Amb poc menys de dos mesos perquè d'inici el Congrés, s'ha obert la convocatòria per a inscriure's. De tal manera que els flautistes interessats podran formalitzar la seua inscripció a través de la web del Congrés www.congresintflautabetera.com on trobaran tota la informació així com descomptes per inscriure's abans i un mail de contacte per a ampliar la informació.

Dos grans concerts

A més per a delectar a tots els públics aquest Congrés acollirà dos grans concerts que no deixaran indiferent a cap assistent. Mentre que el dissabte 9, hi haurà un recital dels solistes internacionals Kersten McCall i Vicens Prats acompanyats per l'excel•lent pianista Madarys Morgan Verdecia.

El diumenge 10, se celebrarà un altre concert de clausura en el qual participaran tots els professors del curs i una selecció d'alumnes, un moment molt especial on els alumnes del Congrés podran demostrar tot l'aprés.

Secció júnior: ensembles i cursos per a xiquets i xiquetes

Al seu torn, cal destacar que una de les parts més importants del Congrés serà la secció especial per a xiquets i xiquetes amb les mestres de flauta Laura Navarro, Pilar del Camp i Neus Sanmartín.

Els flautistes més xicotets participaran en ensembles fets per a ells i tindran tallers dissenyats a la seua mesura perquè es divertisquen tocant. A més participaran en el concert de clausura.

Exposició d'instruments i col•laboradors

També hi haurà una exposició de les marques més importants de flauta gràcies a la col•laboració i patrocini de les botigues més importants de València, d'Espanya i d'Holanda.

Sens dubte, un Congrés que posarà en el mapa musical a Bétera.